**NAUČNA MONOGRAFIJA NEDIMA BEGOVIĆA I EMIRA KOVAČEVIĆA**

***LAW, STATE AND RELIGION IN BOSNIA AND HERZEGOVINA***

**U IZDANJU ROUTLEDGEA**

**Nedim Begović and Emir Kovačević, *Law, State and Religion in Bosnia and Herzegovina* (Routledge: London and New York, 2022), 180 str.**

U izdanju Routledgea ovih dana iz štampe je izašla naučna monografija pod naslovom ***Law, State and Religion in Bosnia and Herzegovina* (Pravo, država i religija u Bosni i Hercegovini)**. Ova knjiga istražuje dinamiku odnosa između prava, države i religije u postkomunističkoj i postratnoj Bosni i Hercegovini kako bi pružila odgovore na slijedeća ključna pitanja: Koja su to nova pravna rješenja koja su omogućila i državi i religijskim zajednicama da se adaptiraju liberalnodemokratskim standardima religijske slobode? Da li su pristupi zakonodavstva i sudova u definiranju odnosa između države i religije bliži principu stroge neutralnosti države ili, alternativno, pružaju više prostora za saradnju između države i religije? I, koja su glavna nerazriješena pitanja koja se tiču zaštite religijskih sloboda i konsolidacije odnosa između države i glavnih religijskih zajednica u zemlji?

U strukturalnom pogledu, knjiga se sastoji od **uvoda, dva dijela (sa ukupno devet poglavlja), zaključka, bibliografije i indeksa pojmova**. Na početku knjige izdvojene su **skraćenice**, lista **primarne i sekundarne legislative** i popis **sudskih predmeta** domaćih i međunarodnih sudova koji se javljaju kao reference u tekstu.

Prvi dio knjige nosi naslov „Državno religijsko pravo: opće konture“ i obuhvata poglavlja:

1. Sloboda religije ili uvjerenja i odnosi države i religije: normativni okvir;

2. Sloboda religije ili uvjerenja i njena ograničenja i

3. Odnosi između države i religijskih zajednica.

Drugi dio knjige nosi naslov „Pravo, država i religija u Bosni i Hercegovini: tematske studije“ i obuhvata poglavlja:

4. Religijska prava u posebnim regulatornim kontekstima;

5. Pravni status religijskih zajednica;

6. Autonomija religijskih zajednica;

7. Imovina i finansiranje religijskih zajednica;

8. Religijski simboli i blagdani u javnom prostoru i

9. Brak i razvod: interakcija državnog prava i religijskih normi.

**Nedim Begović**, koautor knjige, **vanredni je profesor i prodekan za kvalitet na Fakultetu islamskih nauka Univerziteta u Sarajevu**, gdje predaje predmete o religiji i pravu, islamskom pravu i metodologiji istraživanja na dodiplomskom, master i doktorskom studiju. Kao sudionik Fulbright Scholarship Programa U. S. Department of State boravio je akademske 2011/12. godine u svojstvu gostujućeg istraživača na Pravnom fakultetu John Marshall (*The John Marshall Law School*) u Chicagu, Sjedinjene Američke Države, gdje je realizirao istraživanje o religijskoj slobodi u praksi Evropskog suda za ljudska prava.

**Emir Kovačević**, koautor knjige, pravnik je u Sarajevu, Bosna i Hercegovina, gdje vodi vlastiti advokatski ured od 1999. godine. Kao pravni zastupnik Islamske zajednice u Bosni i Hercegovini, aktivno je učestvovao u radu Međireligijskog vijeća u Bosni i Hercegovini od 1999. do 2019. Od 2016. godine član je Panela eksperata o slobodi religije ili uvjerenja koji djeluje pri OSCE/ODIHR.

Knjiga je objavljena u Londonu i New Yorku, u izdanju renomiranog međunarodnog izdavača

**Routledge** koji čini sastavni dio šire grupacije **Taylor & Francis Group**. Prema Australijskom udruženju političkih studija (*Australian Association of Political Studies*, APSA) Routledge (Taylor & Francis Group) spada u A kategoriju međunarodnih akademskih izdavača. Istovremeno, prema SPI (*Scholarly Publishers Indicators in Humanities and Social Sciences*, Indikatori naučnih izdavača u humanističkim i društvenim naukama) Španjolskog nacionalnog istraživačkog vijeća (*Consejo Superior de Investigaciones Científicas*, CSIC) Routledge je svrstan na treću poziciju od ukupno 96 prestižnih međunarodnih izdavača na polju humanistike i društvenih nauka.

Knjiga je objavljena u okviru Serijala o pravu i religiji Međunarodnog konzorcijuma za studije prava i religije (*ICLARS Series on Law and Religion*), a njeni urednici su vodeći međunarodni eksperti na polju religijskopravnih studija, uključujući **Silvia Ferrarija**, University of Milan, Italija; **W. Colea Durhama, Jr.**, Brigham Young University, USA i **Tahira Mahmooda**, Amity International University, Indija.

Dostupna je u digitalnom izdanju (eBook) i štampanom izdanju (tvrdi povez).

Link za knjigu na stranici izdavača:

https://www.routledge.com/Law-State-and-Religion-in-Bosnia-and-Herzegovina/Begovic-Kovacevic/p/book/9780367218874

DOI knjige:

<https://doi.org/10.4324/9780429266683>